  Анжелика Тихонова корреспондент Ижкарысь Октябрь ёросын выль квартал пуктонъя ӵектосэз кар администрациын умоен лыдъязы. Инвестициосъя кенешлэн та ужпумъя пумиськонэз 27-тӥ толсуре ортчиз. Со сярысь ивортэ иворъёсъя «Удмуртия» агентстволэн корреспондентэз. Вераськон мынэ лымшор паласен ВЛКСМ-лы 50 ар урамен, шунды пуксён паласен — Фруктовой урамен, шунды ӝужан паласен — Подборенка шурен но уйпал паласен — электрокужым сётӥсь юбоосын висъям микрорайон сярысь. Солэн пыр-поч ӵектосэныз Карез лэсьтонъя кенешлэн пумиськоназ 2016-тӥ арын инвожое тодматӥзы. 27-тӥ толсуре Инвестициосъя кенеш со интывылэз азинтонъя программаез юнматӥз. Со улсын пӧртэм ӝуждалаем юртъёс пуктыны чаклало. Отын 5 сюрс улон квартираос но вузкарон интыос луозы. Со сяна ӵектосын чакламын на 900 интылы школа, кык нылпи сад но черк ӝутыны. «Асьмеос туннэ нырысетӥ вамыш лэсьтӥм — коркаос вискы выль коркаос пуктонэз палэнтонъя гинэ ӧм… со интые быдэс микрорайон пуктыны ӵектом. Нырысь ик ӵектос кылдытон ласянь, собере котырзэ чебер карон ласянь. Лыдэ басьтӥсько коммерческой но, улон но мерлыко объектъёс но. Валамон ини, сыӵе ӧр азинскоз», — вераз карлэн тӧроез Юрий Тюрин. Али план кылдытонъя ӵектос Лэсьтӥськонъя министерствоын юнматон пыр ортче, собере сое улонэ пыӵатыны кутскозы. Со 10 арлы чакламын. Мерлыко объектъёсты кун но ужбергатон яке муниципалитетэн валче вылысь пуктыны чакламын. Тегъёс: Ужбергатон Ижкар Удмуртия Мерлык лэсьтськон  